M. Číž, podpredseda NR SR: (2009-04-15):
Š. Harabin, podpredseda vlády a minister spravodlivosti SR: Ďakujem za slovo, vážený pán podpredseda Národnej rady Slovenskej republiky, ja skutočne žasnem nad totálnym obratom pani poslankyne Žitňanskej, asi ani nie polroka dozadu, je to o 180 stupňov obrat. Ja žasnem nad tým, že pani Žitňanskej je ľúto, že už nikdy, keď by táto právna úprava prešla, a verím, že prejde, nebude môcť ani ona, ani nikto iný z politikov ovplyvňovať a riadiť sudcov a súdy, tak ako to predvádzala tu predchádzajúca vládna garnitúra predchádzajúcich osem rokov, keď robila osobitne tlačové konferencie v živých kauzách, kde ministri a štátni tajomníci, vedúci úradu vyjadrovali svoje názory, aká je ich predstava o tom, aký má byť výsledok súdneho rozhodnutia. Takže, pani poslankyňa Žitňanská, ja sa vám nečudujem, že vám je ľúto za týmto obdobím, ktoré sa už asi nevráti. Pokiaľ ide o právne modely v zahraničí. Už pani profesorka Tóthová jednoznačne povedala, že tieto modely nie sú výnimočné v Európe. Zoberme si Maďarsko, kde Súdna rada rozhoduje o všetkých personálnych a ekonomických otázkach. Zoberme si určité modifikácie modelov Poľsko, severnej Európy, Ruská federácia, hoci nie je členom EÚ, Španielsko, Portugalsko, Grécko a takisto aj Slovinsko. To, že nepôjde o žiaden nekontrolovaný systém, o tom svedčí samotné znenie ústavy, ktoré jasne hovorí, že výkonná moc reprezentovaná vládou a prezidentom bude delegovať šiestich členov do Súdnej rady a Národná rada troch. Zároveň rozpočet Súdnej rady aj Najvyššieho súdu, a teda aj všetkých súdov bude vytváraný po rokovaniach ministerstva financií so Súdnou radou a nakoniec ho bude schvaľovať a predkladať vláda a v konečnej etape parlament a potom prezident republiky. Pani Žitňanská, ešte jednu vec, nechcem byť tiež osobný ako vy. Vy viete, že váš nominant, respektíve teda nominant opozície alebo nominant KDH pán Karabín nevyhrá voľby v Súdnej rade. Vy ste Sibyla, jasnovidka, alebo máte iné predispozície? Čiže k tejto osobnej stránke a už posledná vec, čo tu navrhujete verejné výberové konania, verejné skúšky. Pani poslankyňa, ukážte mi, alebo prezentujte čo i len jednu právnu úpravu v zahraničí, o ktorú by sme sa v tomto smere mohli oprieť. Vy si viete predstaviť výberové konanie na chirurga, ktoré verejne bude kontrolovať murár a strojný zámočník? Viete, tie otázky verejnosti do výberových konaní a transparentnosti, ktoré tu ako motiváciu uvádzate na vaše návrhy, sú zrejme podmienené aj tým, že v minulosti ste boli súčasťou určitej koalície, ktorá vyslovene z titulu politickej moci nechala urobiť aj adeptom, ktorí nikdy na súdoch neboli justičné skúšky. To bol váš transparentný verejný spôsob prípravy budúcich sudcov, keď ľudia, byrokrati na ministerstve spravodlivosti, ktorí nikdy na súde neboli, dostali cez politicky ovládané ministerstvo spravodlivosti možnosť urobiť justičnú skúšku evidentne v rozpore so zákonom. Pani poslankyňa, toto vás netrápilo? Ale mne to pripadá tak, ako keby ste tu chceli zavádzať mítingy po družstvách, v závodoch, aké sa robili v 50. rokoch o tom, že o človekovi, ktorý bol obžalovaný v politických procesoch sa rozhodovalo na odborových schôdzach a verejných straníckych schôdzach v tom smere, že ten je vinný, ten vinný a ten je vinný. Vy ste sa asi neodosobnili ešte od tých 50. rokov. Neviem, aké putá vás k tomuto obdobiu viažu. Ďakujem za slovo.